《惊风行五章 其四》
清代·姚燮

兵燹有恒劫，理难苍昊嗔。未竟杀戮遭，已叨无尽恩。

暂谋一夕杀，遍叩识者门。谁防捷足多，实无馀地存。

岂当投露草，宿与饥鬼邻。疾日不慰怀，渐渐西云昏。

望途森乱棘，视水惟流湍。在昔杀宅居，冻饿尚匪艰。

栖鸟彫有林，匿兽荒有山。但得托止常，亦听毛羽残。

勉趋禅室谋，为我让西轩。转觉两间窄，独此广厦宽。

雏僧走供烛，菜芋纷堆槃。夺命沟壑馀，何暇饮与餐？

幸保骨肉完，弥使心凄酸。隔屋多惨啼，愁阴夜方漫。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。